### מדריך למורה

### מסכת תענית פרק א משנה ו (ב)

# שבע תעניות ציבור נוספות בזמן עצירת גשמים

**משך ההוראה**: שיעור אחד.

יחידה זו נועלת את סדרת התעניות, ולאחריה תבוא יחידה העוסקת במה שקורה אם כל התעניות לא הועילו. בסיום יחידה זו נאסוף את כל הידע שרכשנו במשניות הקודמות ונסכם אותו.

נוסח המשנה

## עָבְרוּ אֵלּוּ וְלֹא נַעֲנוּ -

## בֵּית דִּין גּוֹזְרִין עֲלֵיהֶם עוֹד שֶׁבַע, שֶׁהֵן שְׁלשׁ עֶשְׂרֵה תַּעֲנִיּוֹת עַל הַצִּבּוּר.

## הֲרֵי אֵלּוּ יְתֵרוֹת עַל הָרִאשׁוֹנוֹת, שֶׁבָּאֵלּוּ מַתְרִיעִין,

## וְנוֹעֲלִין אֶת הַחֲנוּיוֹת -

## בַּשֵּׁנִי מַטִּין עִם חֲשֵׁכָה,

## וּבַחֲמִישִׁי מֻתָּרִין מִפְּנֵי כְּבוֹד הַשַּׁבָּת.

מבנה:

1. גם כאן אין תאריכים, ואנו נצטרך לעקוב אחרי התאריכים על פי הלוח.
2. זיהוי המספרים המופיעים ביחידה, מספר אחד הוא מספר התעניות החדשות, ומספר שני הוא סיכום (יש להבין היטב שזהו סיכום תעניות הציבור ולא סך כל התעניות שלמדנו, ראו בטבלה המצורפת בהמשך).
3. זיהוי הימים בשבוע שמוזכרים במשנה. (אנחנו לא מסבירים עדיין מה משמעות אזכור הימים, אבל כן מחדירים למודעות שיהיו במשנה דינים שקשורים לימים מסוימים בשבוע.)

תוכן

1. נתמקם בציר הזמן בעזרת לוח השנה.
2. נחשב כיצד הגענו לשלוש עשרה תעניות, ניתן להיעזר בטבלה שבסוף היחידה.
3. הרי אלו יתרות על הראשונות – לאילו ראשונות הכוונה? (לשלוש התעניות הקודמות, שהיו חמורות בעצמן, ולא לשלוש הראשונות של הציבור, שהיו קלות) יתרות – כלומר, יש בהן עוד איסורים יתרים, נוספים, מלבד כל האיסורים שנוהגים בקודמות.
4. השבתת המסחר: השבתת המסחר היא צעד דרמטי ויוצא דופן המעיד על חומרת המצב. עם זאת, גם למצב זה יש גבולות ברורים, שמטרתם לא להקשות על הציבור יותר מדי ולא לפגוע בהכנות לשבת. לכן ביום שני פותחים מעט את דלתות החנויות לקראת ערב, כדי שניתן יהיה לקנות מזון לשבירת הצום, ובחמישי מותר לפתוח חנויות מזון במשך כל היום, מפני כבוד השבת. בכיתות חזקות ניתן להראות, על פי מה שדייקנו באיורים שביום חמישי לא כל המסחר פועל, אלא רק חנויות שמוכרות מזון, לכבוד שבת.

מיומנות

בסיום היחידה נלמד את טבלת הסיכום המדגישה את תהליך ההחמרה בתעניות, נתרגל 'שליפת נתונים' ממנה והמסוגלים לכך גם יחברו חידות משלהם על סמך הנתונים. בכיתות חזקות ניתן גם לערוך מעין חידון לתלמידים בעזרת המצגת המצורפת למדריך.

|  |  |  |  |  |
| --- | --- | --- | --- | --- |
|  | לא ירד גשם עד י"ז בחשוון  (משנה ד) | לא ירד גשם עד ראש חודש כסלו  (משנה ה) | עברו אלו ולא נענו  (משנה ו – חלק א) | עברו אלו ולא נענו  (משנה ו - חלק ב) |
| מספר התעניות | 3 | 3 | 3 | 7 |
| המתענים | היחידים | כל הציבור | כל הציבור | כל הציבור |
| אורך התענית | חצי יממה  (מזריחה ועד שקיעה) | חצי יממה  (מזריחה ועד שקיעה) | יום שלם | יום שלם |
| איסורים נוספים | אין | אין | מלאכה, רחיצה, סיכה, נעילת הסנדל, תשמיש המיטה  נועלין את המרחצאות | מלאכה, רחיצה, סיכה, נעילת הסנדל, תשמיש המיטה  נועלין את המרחצאות |
|  |  |  |  | מתריעין  נועלין את החנויות |

1. כמה תעניות יש בסך הכול?
2. כמה תעניות מתענים היחידים בלבד?
3. כמה תעניות מתענה הציבור כולו?
4. כמה תעניות נמשכות יום שלם?
5. בכמה תעניות אסור לנעול סנדלי עור?
6. בכמה תעניות נועלים את החנויות ומריעים בשופרות?

אתגר: חברו עוד שלוש שאלות שניתן לענות עליהן בעזרת הטבלה. הציגו את שאלותיכם בפני הכיתה.

בכיתות חזקות ניתן להגיש לתלמידים טבלה חלקית בלבד, שיעיינו במשניות וימלאו אותה בעצמם.

משמעות

1. ניתן להדגיש את הקושי העצום שבכל כך הרבה תעניות, ואת מה שהוא מראה לנו על צורת החיים שהייתה בימיהם.
2. ניתן לעמוד על חשיבותה של השבת, שכדי לא לפגוע בה, התירו לפתוח ביום חמשי את חנויות המזון כרגיל.